paragraph_text: Nastao je na tradiciji triju košarkaških klubova iz 1950-ih: kluba radničke omladine "Uljanik", kluba studenata i omladine "Partizan" i kluba tal. manjine "Cement". Početkom 1960-ih dolaskom Jože Severa u Pulu počinje organizacijski razvoj košarke, a sezone 1965/66. klub se u kvalifikacijama borio i za ulazak u Prvu jugoslavensku ligu. Najuspješnija generacija je bila 1969. kad je "Istra" ušla u Drugu jugoslavensku ligu. U desetak godina nastupanja tri je puta dospijevala do drugoga mjesta (Jovanović, Živković, Kolarević, Cukerić, Gobo, Sudarević, Dražić, Jelovac, Jerkov, Krizman, Smoković, Sabljić, Salatić, braća Jurić). Nekoliko je puta mijenjao ime: do 1967. bio je "Istragradnja", do kraja 1970-ih "Puljanka", na početku 1980-ih "Gradine" (1991. ušli su u Prvu hrvatsku ligu, a 1994. nastupali u Final four hrvatskog kupa, zajedno sa "Zadrom", "Zagrebom" i "Cibonom"), a od 2000. Košarkaški klub "Istra". U polufinalu kupa nastupio je u sezoni 1996./97. U sezoni 2002–03. izborio je nastup u Prvoj hrvatskoj košarkaškoj ligi. U pola stoljeća klupske košarkaške povijesti dao je nekoliko reprezentativaca (Kolarević, Jelovac, Jerkov, Mofardin) te niz priznatih trenerskih imena (Josip "Joža" Sever, Šešelja, Crnobori, Jovanović). Sezone 1989.90. za Gradine je nastupala legenda Crvene zvezde Zufer Avdija.